बागसा जिल्लानि मुसलपुराव फिन आयेन बेरेखा हाथियारनि बोखांनाय जाथाय। बे खेबाव दुथां दाखाथिनिफ्राय मुसलपुरनि पुलिसा बोखांदों पिस्टल। मुसलपुरनि खरसे हाखराव फबनानै दोननाय पिस्टलखौ बोखांदों। बागसानि मुसलपुर पुलिस थानानि सिङाव थानाय बेलगुरि फोथारनि गोथौ ओनसोलाव हायाव फबनानै दोननाय पिस्टलजों लोगोसे गुलि आरो मेगजिन बोखांनो हादों मुसलपुर पुलिसा। साननैसो सिगां बेलगुरि फोथार गामिनिफ्राय हमजानाय दाखाथि हीरक ज्योति डेकानि बुंनायनि असिलायै बिनि ननि उननि गोथौ ओनसोलाव हायाव फबनानै दोननाय समाव दिनै मुसलपुर पुलिसा बोखांनो हादों पइन्ट टुटु पिस्टल गंसे, गरनै गोथां गुलि आरो मोनसे मेगजिन ।बागसानि लोगो पुलिस नायगिदिंगिरि प्रनबज्योति कलिता आरो मुसलपुर पुलिस थानानि असि नरेन स’नवालनि दैदेननायाव थांनाय अपारेसन दोलोआ दुथां दाखाथिखौ लोगोयाव लानानै आयेन बेरेखा पिस्टलखौ बोखांनो हादों।फोरमाय नांगोनदि बोसोर थाम-ब्रै बोसोरसो मुसलपुर आरो बरमा ओनसोलाव सिगिग्लुं होग्रा सा द’ दाखाथिफोरखौ हमनानै जेलाव हरदोंमोन। नाथाय हीरक डेकाखौ जेलनिफ्राय लाबोनानै सोंफिननायाव हीरक डेकाया पिस्टलखौ हायाव फबनानै दोनदों होननानै पुलिसनि सिगाङाव बुङो । बुंनायनि असिलायै पुलिसा हायाव फबनानै दोननाय पिस्टलखौ बोखांनो हायो।